
Abstract 


The Patriarch Justinian managed to prinţ, under hostile 
political environment, the lOth Bible used by Romanian 
Orthodox - and the 3rd in importance and duration, as it is 
still being used today. Justinian composed his Bible out of 
three parts: the new editions of the New Testament (1951) 
and Psalter (1957), revised under his pastorship, as 
requested by liturgical requirements, and the Old Testament 
of 1936, with slight grammatical retouches. This edition was 
published in 1968, seizing a political opportunity, with the 
help and the consistent gift of paper from UBS and its 
member societies, after a visit to Britain. At the same time, 
other denominations were allowed to import their Bibles, 
with a permit. The two years of correspondence over this 
affair reveal how the Patriarch overcame the mistrust some 
Protestant donors felt toward this project. His success was 
also a „victory for the Church”, as well as for the 
Anglo-Romanianfriends hip. 


Keywords: Patriarch Justinian, Romanian Bible, UBS 
and BFBS in Romania, Bible Paper, Romanian Orthodox 
Church under Comunism, Orthodox-Protestant Ecumenism 


6 



în anii ’60, Biserica Ortodoxă Română se confrunta cu o 
criză în domeniul biblic. Nici măcar contrabanda cu Biblii 
protestante în versiunea Comilescu, tipărite de Societăţile 
Biblice occidentale, nu putea suplini „foamea de cuvântul lui 
Dumnezeu” (fie el şi rău tradus) cum remarcau pe atunci 
puţinii colportorii care puteau ajunge în ţară, iar ediţiile 
ortodoxe erau depăşite şi de mult epuizate. 

Ediţiile biblice anterioare 

Biserica Ortodoxă Română avusese în uz, succesiv, 9 
ediţii integrale ale Sfintei Scripturi. Prima Biblie românească 
a apărut în 1688, bazându-se pe tradiţii mai vechi, în privinţa 
Noului Testament, Psaltirii şi a altor câtorva cărţi biblice, dar 
având ca bază textuală recenta traducere a Spătarului 
Milescu, după Septuaginta de la Frankfurt (1597), text redat, 
cu mici retuşuri, de Manuscrisul 45 al Filialei clujene a 
Bibliotecii Academiei, şi încă o dată revizuit, pentru noua 
ediţie, de un colectiv din care făceau parte fraţii Greceanu 
(Radu, şi mai ales Şerban), pe lângă alţii, nenumiţi şi cu 
contribuţii secundare 1 - care au urmat cu mai mare stricteţe 
textul grecesc, în detrimentul celui slavon. Psaltirea, 
Evanghelia şi Paremiile vechi-testamentare vor mai beneficia 
apoi o recenzie importantă din partea lui Antim Ivireanul, iar 
restul, până la noua Biblie întreagă, care apare în 1795, va fi 
revizuit de greco-catolicul Samuil Micu Clain, care va face 
textul mai lizibil, actualizându-i limba. Această versiune, a 
unui cărturar deschis faţă de ortodocşi, a reprezentat o 

1 Vezi, de pildă, Eugen Munteanu, Lexicologie biblică românească, 
Bucureşti, 2008, p. 191; idem, Tradiţia biblică românească. O prezentare 
sintetică, în Anuarul de Lingvistică şi Istorie Literară, LII (2012), 
Bucureşti, p. 18; Petre Haneş, Nicolae Milescu, traducătorul Bibliei de la 
1688, în Glasul Bisericii, an XXI (1962), nr. 9-10, p. 946-962. 

versiune ecumenică epocii, dat fiind că ea va fi retipărită în 
1819 şi de Societatea Biblică Rusă, agenţie a protestanţilor de 
la British and Foreign Bible Society, la recomandarea lui 
Gavriil Bănulescu, arhiepiscopul de Chişinău. Textul va mai 
fi retipărit, pe banii proprii, cu tot cu prefaţa lui Micu, de 
episcopul Filotei Pârşoi al Buzăului, în 1854-1856 (făcând 
mici adaptări, mai ales de limbă), şi, în 1856-1858, de 
mitropolitul Sibiului, Andrei Şaguna, care aduce unele 
schimbări de versificaţie, după Biblia Sinodală ateniană din 
1843. După schimbarea grafiei, aceeaşi versiune, cu preluarea 
unor sugestii de uşoare corecturi de la ultimele două ediţii, va 
fi republicată şi în 1914 - când, în ciuda unor dorinţe de 
revizuire exprimate la vârful Bisericii reunite 1 , lipsa 
consensului a dus la soluţia unor stilizări minimale. Această 
situaţie, pe fundalul impresiei create de activitatea intensă a 
Societăţii Biblice Britanice, care scosese şi la noi, începând 
cu 1874, mai multe Biblii cu un Vechi Testament raportat la 
Textul Masoretic, a creat reacţii de apropiere de această 
versiune şi în cadrul Ortodoxiei. în mai 1930, se semnează un 
contract girat de Patriarhul Miron, între echipa Gala 
Galaction - Vasile Radu, şi viitorul patriarh Nicodim 
Munteanu (atunci, episcop retras la stăreţia Neamţului), 
pentru împărţirea traducerii noii Biblii, ce se va tipări în 1936, 
astfel: cărţile Pentateuhul, cărţile istorice, Psaltirea, Ieremia 
şi Iezechiel, Cântarea Cântărilor şi Cartea Tobit, de la 
Nicodim Munteanu, celelalte cărţi profetice, de la Vasile 
Radu, iar cărţile didactice, de la Gala Galaction, care dădea şi 
Noul Testament. împărţirea nu l-a mulţumit pe Gala 
Galaction, mai ales din cauza Psaltirii, şi, împreună cu 
ebraistul Vasile Radu va scoate o Biblie tradusă integral, după 
gustul său mai literar, în 1939 - urmând ideea verităţii ebraice 

1 Vezi Nicolae Bălan, Un congres biblic românesc, în Revista 
Teologică, an VI (1912), nr. 2, p. 43-49. 

şi traduceri occidentale bazate pe Textul Masoretic. Ajuns 
patriarh, Nicodim Munteanu publică însă în 1944, o nouă 
ediţie, după vechea împărţire, dar şi cu un Nou Testament în 
traducere proprie (deşi unii reclamau că ea se baza prea mult 
pe rusă). Limba sa însă era una frumoasă şi cu o sobrietate 
bisericească, totuşi Psaltirea pe care o propunea păstra 
influenţe ale textului ebraic şi, uneori, ale lui Cornilescu. 

Biblia, încoronarea activităţii editoriale 

Chiar şi din această succintă trecere în revistă, se poate 
observa că fiecare ediţie biblică anterioară fusese în mare 
parte rodul unei harisme personale a unei figuri de seamă a 
Bisericii - care a ştiut să valorifice, în folosul comunităţii, o 
chemare singulară şi o oportunitate pe care a identificat-o, pe 
fundalul în genere neprielnic. 

La rândul său, şi Patriarhul Justinian avea să găsească, 
tocmai sub regimul comunist, o cale corectă de compromis, 
chiar făcând unele mici concesii de conduită, cum spunea Sf. 
Grigorie de Nazianz 1 , pentru a păstra vie activitatea 
ecleziastică, cu susţinerea unui program editorial. Astfel, în 
ciuda programului antireligios al regimului, a făcut să apară 
în continuare cărţile bisericeşti: sub păstorirea sa, se 
publicaseră deci Liturghierul (1950) Molitfelnicul (1950) 
Aghiazmatarul (1950) Octoihul (1952) Penticostarul (1952) 
Mineie (1954-1957) pe lângă alte Cărţi de rugăciuni, Vieţi de 
sfinţi, Catavasier, Cântări ale Sf Liturghii etc. 

Totuşi, cum avea să mărturisească Patriarhul, în prefaţa 
Bibliei sale, a simţit, de la început, şi responsabilitatea de a da 
poporului credincios Cartea sfântă prin excelenţă: „Cu toată 
mulţimea de griji şi de probleme ce Ni se puneau, încă de la 

1 „Trebuie să se şi cedeze ceva nedreptăţii, atunci când stăpâneşte” 
(5eî ti xai (Tuy^wpsîv xai âSi xxîa XTaxpaT ouaYj) - Cuv. IV, cap. 92. 

începutul activităţii Noastre, permanent am fost preocupat de 
gândul tipăririi unei noi ediţii a Sfintei Scripturi.” In 1951 va 
publică aşadar o ediţie revizuită a Noul Testament, în care se 
aduceau corecturi anumitor excese ale versiunii Gala 
Galaction - şi pe care o considera, pe bună dreptate, „ 
îmbunătăţită faţă de cele anterioare”. 

Mai spinoasă avea să fie problema Psaltirii : nici una din 
ultimele revizuiri nu fusese receptată de Biserică, în ciuda 
succesului de vânzare al ediţiei din 1936, iar aceasta, fie şi 
numai din considerente ce ţineau de practica liturgică, 
realizarea urgentă a unei noi Psaltiri, în urma unei iniţiative 
administrative propriii. 

Se ajunge în acest fel la ediţia Institutului Biblic şi de 
Misiune al BOR de la sfârşitul lui 1957: Ultima ediţie a 
Psaltirii folosise textul traducerii patriarhului Nicodim; dar 
cei obişnuiţi să citească des Psaltirea nu erau cu totul 
mulţumiţi de acest text. îndeosebi protestele veneau din 
lumea monahală, pentru care Psaltirea constituie pâinea cea 
de toate zilele a evlaviei şi care, obişnuiţi din generaţie în 
generaţie cu traducerea mai veche, aveau, ca să zicem aşa, 
Psaltirea în sânge şi versurile ei cântându-le în inimă. Dar¬ 
nici textul vechi, pe care-l găsim în Psaltirea mai veche, 
adică textul Bibliei din 1914, nu se mai putea retipări, cu 
locurile lui întunecoase şi rău traduse. Prea Fericitul Părinte 
Patriarh Justinian, căutând să despice acest nod gordian, a 
însărcinat o comisie de profesori, alcătuită din P.C. Pr. 
Vladimir Prelipcean, Pr. D. Fecioru şi Diac. M. Chialda, ca 
să revizuiască textul Psaltirii, în vederea tiparului, 
conducându-se de textul Bibliei 1914 şi căutând să păstreze 
toată mireasma acestui text, cu condiţia de a face înţelese, 
printr-o nouă traducere, numai locurile neinteligibile. După 
ce textul a fost în felul acesta pregătit, Prea Fericitul Părinte 
Patriarh Justinian a rugat pe l.P.S. Mitropolit Efrem 
Enăcescu să revadă textul, cu ochii săi de călugăr îndrăgitor 

al Psaltirii şi, după ce textul a primit şlefuirea cuvenită, a fost 
încredinţat tiparului 1 . 

A organizat deci o revizuire colectivă, pe baza 
principiului eufoniei liturgice , şi al stabilităţii textului de 
bază 3 , păstrându-se sonorităţile Psaltirii de linie - cum e 
numită de specialişti versiunea clasică, dată de Antim 
Ivireanul în 1710. 

Mai lipsea însă de pe piaţă o versiune actuală integrală 
al Bibliei - şi de altfel, nu se întrevedea nici capacitatea 
concretă a publicării ei, tipografia patriarhală fiind mică 4 , cu 
mijloace insuficiente pentru o astfel de întreprindere la un 
nivel adecvat noului grad de alfabetizare a poporului 

1 Olimp Căciulă, Cartea de cult în deceniul 1948-1958 , în Glasul 
Bisericii, 6-7/1958, p. 557-558. Aceleaşi informaţii, la Ene Branişte, 
Cartea de cult tipărită între 1948 şi 1958, în Douăzeci de ani din viaţa 
Bisericii Ortodoxe Române. La a XX-a aniversare a Prea Fericitului 
Patriarh Justinian, IBMO, Bucureşti, 1968, p. 572. Profesorul Branişte 
arăta că traducerea Galaction-Radu era doar „pretinsă după textul original 
ebraic”, în timp ce versiunea Munteanu era „făcută mai mult după 
versiuni ruseşti”, iar, în faţa protestelor din mănăstiri. Patriarhul a reuşit să 
dea „şi aici, soluţia cea înţeleaptă”. Ea a fost explicată de altfel de P.F. 
Justinian însuşi în audienţa oferită britanicei Doreen Berry, astfel: „The 
faithfiul are accustomed to hearing (in the liturgy) the old version and 
don’t like new words ”, relatează aceasta, în scrisoarea din 13 septembrie 
1967 către John Watson (Arhiva Bible Society, dosar BSA/D8/1/22/2) 

2 Cum avea să îl numească Bartolomeu Anania. Vezi Introducere în 
citirea Sfintei Scripturi, Renaşterea, Cluj Napoca 2001, p. 39. 

3 Enunţat de Andrei Şaguna în prefaţa Bibliei sale: „Limba Bibliei o 
dată se face.” 

4 Aşa cum aveau să se convingă ulterior trimişii Societăţilor 
Biblice, şi cum îi va asigura chiar Dumitru Dogarn, şeful Departamentului 
Cultelor, Arta Grafică era atunci cea mai bună tipografie din România 
(acolo se tipăriseră de altfel şi Bibliile din 1936 şi 1939), şi conferea în 
plus garanţia unui gir al statului pentru cartea bisericească. Calitatea 
tiparului de acolo era dovedită şi de faptul că o treime din producţie o 
reprezentau cărţi în limbi străine, pentru export - cum va afla B. Tidball, 
la vizita din noiembrie 1967. 

credincios, având şi din partea conducerii de stat mai degrabă 
oprelişti decât deschidere, faţă de un act editorial cu 
asemenea implicaţii. 

O informare în Sf. Sinod 

O veste neaşteptată şi greu de detaliat, altfel decât 
printr-o expresie ce folosea, în stilul epocii, impersonalul 
„se”, apare însă dintr-o dată în spaţiul public. „Prea Fericitul 
Părinte Patriarh a adus la cunoştinţa Sfântului Sinod că s-a 
ivit posibilitatea tipăririi Bibliei într-o nouă ediţie”, relata 
numărul 5-6 din Biserica Ortodoxă Română pe 1967 1 . 
Patriarhul le-a spus deci, dintr-o dată, colegilor ierarhi că are 
o înţelegere cu autorităţile pentru un tiraj însemnat al Bibliei, 
şi a şi conceput personal modul alcătuirii ei, apelând la cele 
mai bune texte disponibile - : ,JDupă îndelungate cercetări 
personale, am ajuns la convingerea că pentru Vechiul 

1 în articolul cu Spicuiri din sumarul şedinţelor Sf Sinod ordinar pe 
1967 (p. 643). Sublinierea ne aparţine. 

2 Aşa cum făcuse şi Damaschin Dascălul, în 1725, când, sub 
stăpânirea regimului catolic austriac, a putut doar retuşa versiunea 
Psaltirii lui Antim Ivireanul, şi era astfel, conform prefeţei, o carte „a 
doua oară în acest fel tipărită” - căci apărarea stătea în aceea că nu era o 
carte de propagandă religioasă, ci un text aflat deja în uzul cultului - vezi 
N. Dobrescu, Istoria Bisericii Române din Oltenia în timpul ocupaţiunii 
austriace, Carol Gobl, Bucureşti, 1906, p. 164. Cu această situaţie politică 
internă se scuza de altfel Patriarhul şi împotriva reprezentanţilor United 
Bible Societies, care încercau să determine şi în România o revizuire a 
Bibliei după principiile lor, intr-un moment nepotrivit pentru acest lucru, 
în ciuda aparenţelor de funcţionare fără oprelişti a Bisericii: patriarhul 
Justinian, cu un zâmbet, a explicat situaţia din Romania: «Cred că aţi 
observat că avem foarte mulţi profesori de teologie. Aţi mai observat 
poate şi şi că nu avem chiar atât de mulţi teologi»” - consemna Edwin 
Robertson, în Taking the Word to the World. 50 Years of the United Bible 
Societies , Thomas Nelson, Nashville-Atlanta-London-Vancouver, 1996, 

p. 200. 

Testament (cărţile canonice şi necanonice), textul cel mai 
potrivit scopului pe care îl urmărim este cel cuprins în Biblia 
aprobată de Sfântul Sinod şi tipărită ediţia I în 1936, cu 
trimiterile revizuite şi îndreptate ale Bibliei - Ediţia II, 
tipărită de Patriarhul Nicodim în 1944, afară de textul 
Psalmilor, pe care opinăm să-l tipărim după textul revizuit şi 
tipărit în Psaltirea din 1957. 

Pentru Noul Testament, socotim că textul cel mai 
potrivit este cel din 1951, care a fost revizuit şi îmbunătăţit de 
o Comisie din care au făcut parte I.P.S. Mitropolit Tit, 
Părintele Gala Galaction şi Părintele Profesor Nicolae 
Popescu şi care a fost deja aprobat de Sfântul Sinod. După 
această ediţie, s-au îndreptat Evanghelia şi Apostolul astăzi 
în uz în Biserica noastră. 

Tipărirea Bibliei după textele propuse o socotim 
îndreptăţită pe de o parte pentru faptul că ele reprezintă 
traduceri făcute după textele originale de persoane 
competente atât din punct de vedere teologic, cât şi din punct 
de vedere lingvistic şi literar, iar pe de altă parte, aceste 
traduceri sunt proprietatea deplină a Bisericii Ortodoxe 
Române, după contractul încheiat în 1930 de Eforia Bisericii 
Ortodoxe Române cu traducătorii Bibliei tipărite în 1936. 

Potrivit înţelegerii pe care am luat-o cu autorităţile în 
drept, vom putea tipări anul acesta un număr de 50.000 de 
Biblii, după textele propuse, pe care le vom îndrepta, desigur, 
din punct de vedere ortografic şi acolo unde s-au strecurat 
greşeli de tipar sau greşeli vădite de sens. Restul de 50.000 de 
exemplare urmează să fie tipărite în anul următor. ” 

în recenzia pe care Grigorie Marcu o va face noii ediţii, 
se va reaminti acest moment important pentru viaţa Bisericii 
de atunci şi pentru următoarele decenii: ,jn ziua de 3 iunie 
1967, la propunerea Comisiei învăţământului pentru 
pregătirea personalului bisericesc, Sfântul Sinod a adoptat 
hotărârile corespunzătoare, în spiritul referatului prezentat 

de Preşedintele său, Prea Fericitul Părinte Patriarh 
Justinian. Prin aceasta, pomeala tipăririi unei noi ediţii a 
Bibliei era ca şi făcută. încă în cursul aceluiaşi an - 1967 - 
lucrările de editare a Bibliei au început a se săvârşi intens şi 
temeinic .” 

Nimic nu se spunea totuşi în legătură cu dedesubturile 
acestei decizii atât de surprinzătoare. Mai multe indicii despre 
ceea ce susţinea de fapt pomeala tipăririi oferă doar 
Patriarhul, în prefaţa ediţiei, datată un an mai târziu: 6 iunie 
1968. Capul Bisericii aminteşte, cu acelaşi spirit diplomatic 
pe care îl avea şi faţă de regim, despre ediţiile biblice apărute 
la noi prin „osteneala” Societăţii Biblice Britanice - 
protestante. Apoi adaugă: „Biblia întreagă pe care o tipărim 
acum este, în bună parte, unul din roadele legăturilor 
ecumenice creştine care au luat fiinţă şi s-au dezvoltat în 
secolul nostru. In spiritul acesta al dragostei şi al 
ecumenismului creştin, «Societăţile Biblice Unite», cu sediul 
la Londra, s-au oferit să ne trimită în dar hârtia specială 
«Bibeldruck», pentru tipărirea noii Biblii în limba română, în 
100.000 de exemplare .” Aşadar, hotărârea Sf. Sinod din urmă 
cu un an fusese luată „luând cunoştinţă că s-au creat toate 
posibilităţile pentru înfăptuirea unei astfel de importante şi 
necesare lucrări.” 

Recenzia lui Grigorie Marcu mai remarca de altfel: 
„Tiparul - executat de întreprinderea poligrafică de Stat 
«Arta Grafică» este luminos şi aerisit, la nivelul calităţilor 
îndeobşte apreciate ale hârtiei speciale pe suprafaţa căreia 
se răsfaţă cernelurile lui. ” 

Reuşita de ordin grafic era remarcată şi de recenzia lui 
Gheorghe Secaş: ,Jntâistătătorul Bisericii noastre, Prea 

1 Grigorie Marcu, Un eveniment bisericesc: Biblia din 1968, în 
Biserica Ortodoxă Română, an LXXXVII (1969), nr. 5-6, p. 484. 

2 Ibidem, p. 485. 

Fericitul Părinte Justinian, Patriarhul Bisericii Ortodoxe 
Române, «cu prilejul împlinirii a douăzeci de ani de 
neobosite strădanii în conducerea Bisericii, a pus la 
îndemâna clerului şi credincioşilor, ca pe un dar de mare 
preţ, o nouă ediţie a Sfintei Scripturi», ceea ce constituie un 
eveniment de seamă în viaţa duhovnicească a Bisericii 
Ortodoxe Române. Apărută în editura Institutului Biblic şi de 
Misiune Ortodoxă din Bucureşti, noua ediţie a Bibliei se 
prezintă în condiţii tehnice desăvârşite, ca tipar, hârtie şi 
format. Acest lucru este foarte îmbucurător! Cuvântului lui 
Dumnezeu i s-a oferit o haină de mare praznic .” 

In privinţa textului în sine, ales aşa cum s-a arătat mai 
sus, Patriarhul mai face, în prefaţă, următoarele precizări, 
legate de corecturi şi revizuiri. „ Textul întregii Biblii a fost 
revizuit, din punct de vedere ortografic şi i s-au adus unele 
mici îmbunătăţiri de limbă, de o comisie compusă din: P.C. 
Preot Ioan Gagiu, redactorul responsabil al revistelor 
patriarhale şi director al Administraţiei Patriarhale, Dl. 
Prof. onorar Teodor M. Popescu, de la Institutul teologic de 
grad universitar din Bucureşti şi Dl. Dumitru Radu, profesor 
de limba română la Seminarul teologic din Bucureşti, care au 
lucrat sub directa Noastră îndrumare şi supraveghere.’’'’ 
Grigorie Marcu, îi adăuga şi pe cei care au făcut corecturile 
tipografice: „P.C. Părinte Director Ioan Gagiu şi P.C. Diaconi 
P. I. David şi Şt. Milea, de la Redacţia Institutului Biblic şi de 
Misiune Ortodoxă al Patriarhiei Române, au îndeplinit cu zel 
şi pricepere lucrările de corectare a şpalturilor pe traseul 
îndelungat şi aglomerat al culegerii textului inspirat.” De 
asemenea, Pr. Ioan Gagiu va mai nota, în corespondenţa cu 
donatorii englezi, că revizuirea s-a concentrat „ mai ales 

1 Gheorghe Secaş, Biblia sau Sfânta Scriptură 1968 (recenzie), în 
Biserica Ortodoxă Română , an. LXXXVII (1969), nr. 7-8 (iulie-august), 
p. 845. 

2 Op. cit., p. 485. 

asupra Noului Testament, în care ultima versiune greacă şi 
cele mai noi traduceri moderne - în special Biblia de la 
Ierusalim - au fost folosite 5,1 

Conştient că versiunea fusese alcătuită sub imperiul 
urgenţei, Patriarhul încheia, totuşi: „Ea rămâne mai departe - 
ca şi ediţiile din 1936 şi 1944 - o ediţie de probă, până la 
definitivarea în limba română a textului Bibliei.” Caracterul 
excepţional şi providenţial al lucrării sale se poate observa 
însă din faptul că în anii următori nu s-a mai găsit cu uşurinţă 
un alt text mai bun al Scripturii, aşa cum a crezut atunci, ci 
versiunea sa „de probă” a rămas, şi în 1975 şi până azi, 
versiunea în uz a Bisericii, în urma unei serii de reeditări - 
ceea ce o face, de altfel, a treia între cele mai longevive şi 
importante ediţii biblice româneşti, după cele din 1795 şi 
1688. De aceea, Grigorie Marcu avea dreptate să observe, în 
epocă: „Numele atâtor vlădici şi învăţaţi teologi - ca: 
mitropolitul Ştefan al Bălgradului (iar mai înainte de el: 
diaconul Coresi), mitropolitul Teodosie Veştemeanul, Samuil 
Micu Clain, mitropolitul Gavriil Bănulescu, episcopul Filotei 
al Buzăului, Mitropolitul Andrei Şaguna, mitropolitul primat 
Conon Aramescu Donici, episcopul academician Nicolae 
Colan al Clujului, preotul academician Gala Galaction şi 
patriarhii României Miron şi Nicodim - scrise sunt şi rămân 
pentru totdeauna în «cartea vieţii» Bisericii Ortodoxe 
Române, pentru osârdia cu care s-au preocupat de 
tălmăcirea şi editarea cuvântului inspirit în limba noastră 
strămoşească. Numele Prea Fericitului Părinte Patriarh 
Justinian s-a adăugat - firesc şi stabil - încă din anul 1951 
acestui pomelnic cinstitor de editori ai cuvântului lui 
Dumnezeu în veşmânt românesc. Biblia aniversară din 1968 

1 Scrisoarea către Bernard Tidball din 14 august 1968 (Arhiva Bible 
Society, dosar BSA/D8/1/22/2). în acel moment, revizuirea textului era 
finalizată şi se începuse lucrul la tipărire. 

extinde şi adânceşte participarea Prea Fericirii Sale la 
îmbogăţirea contemporană a istoriei cuvântului dumnezeiesc 
tălmăcit şi tipărit în grai străbun. Pentru inima sa de părin te, 
Biblia din 1968 - înainte de a fi un act de cultură 
bisericească şi monument de limbă strămoşească - este mai 
presus de toate mesaj ceresc îndreptat către orice suflet 
creştinesc şi în primul rând către slujitorii şi credincioşii 
Sfintei noastre Biserici dreptmăritoare .” 

Schimbul de vizite 

Ca „rod al legăturilor ecumenice”, cum o numea 
Patriarhul, povestea acestei Biblii şi-a avut ca prim început un 
eveniment de diplomaţie bisericească: o vizită a 
Arhiepiscopului Michael Ramsey în România. „La invitaţia 
Patriarhului Justinian, făcută în cursul anului 1964, precum şi 
în urma unui schimb de scrisori, care a avut loc în prima parte 
a anului 1965, în zilele 2-8 iunie 1965, Arhiepiscopul de 
Canterbury, Dr. A.M. Ramsey, a vizitat România, având 
drept scop dezvoltarea şi întărirea relaţiilor dintre Biserica 
Angliei şi Biserica Ortodoxă Română”, relata oficiosul 
Patriarhiei , 

„La aeroportul Băneasa din Bucureşti, o delegaţie a 
Patriarhiei Române, în frunte cu Patriarhul Justinian, a 
primit, cu onorurile cuvenite unui înalt oaspete, distinsa 
delegaţie anglicană, după care a urmat primirea tradiţională 
şi la Catedrala Patriarhală, la care au fost prezenţi clerici, 
profesori de teologie, studenţi şi elevi teologi, precum şi un 
număr mare de credincioşi. Pe toată perioada vizitei, 


1 Op. cit., p. 486. 

2 Vizita Arhiepiscopului de Canterbury, Dr. Arthur Michael 
Ramsay, Primat a toată Anglia şi Mitropolit, în „Biserica Ortodoxă 
Română”, an LXXXIII, (1965), nr. 5-6, p. 382, apud Constantin Tudosă, 
Patriarhul Justinian Marina, Cetatea de Scaun, Târgovişte, 2016, p. 318. 

oaspeţii englezi au vizitai o serie întreagă de obiective 
bisericeşti şi de cultură ortodoxă din Bucureşti şi din ţară, 
având posibilitatea să intre în contact cu realitatea vieţii 
spirituale a poporului român şi a credincioşilor Bisericii 
Ortodoxe străbune ” - mai consemna revista, 

nemaimenţionând că înalţii ierarhi au trebuit să accepte şi 
unele roluri în scenariul propagandistic, impus de autorităţi: 
au mers, de pildă, pe şantierul barajului Vidraru, purtând, 
pentru fotografii, şi căşti de constructori (autorităţile 
comuniste, va relata ulterior şi reprezentantul BFBS, căutau 
să arate pe atunci vizitatorilor străini bunăstarea şi progresul 
de care se bucura societatea 1 ). 

Episodul de deschidere la vârful celor două Biserici are 
însă o continuare, intr-un cadru cu totul diferit, anul următor, 
când cei doi conducători de Biserici se reîntâlnesc în Anglia, 
,Jntre 21-28 iunie 1966, la invitaţia Arhiepiscopului de 
Canterbury, făcută încă din timpul vizitei sale în România 
(1965), precum şi în urma scrisorii din 22 octombrie 1965, în 
care se revenea asupra invitaţiei, o delegaţie a Bisericii 
Ortodoxe Române, în frunte cu Patriarhul Justinian, a vizitat 
Anglia, însoţit de Episcopul Antim Târgovişteanul, vicar 
patriarhal, Pr. Ioan Gagiu, Pr. Niţişor Cazacu şi 
Arhidiaconul Constantin Dumitrescu. Delegaţia română a 
fost întâmpinată, pe aeroportul Heathrow din Londra, în ziua 
de 21 iunie 1966, de către Arhiepiscopul de Canterbury, 
însoţit de alţi ierarhi anglicani. In întâmpinarea Patriarhului 
Justinian au venit, de asemenea, Pr. Prof Vintilă Popescu, 
parohul bisericii ortodoxe române din Londra, Diac. Ion 
Bria, Remus Rus (aflaţi la studii în Anglia) şi un grup de 
credincioşi români stabiliţi în Anglia. Delegaţia română a 
fost primită cum se cuvine şi la sosirea la Palatul Lambeth 

1 Raportul lui B. Tidball, după vizita în România, datat 18 
decembrie 1967 - Arhiva Bible Society, dosar BSA/D8/1/22/2. 

din Londra, reşedinţa Arhiepiscopului de Canterbury. 
Oaspeţii români au vizitai biserici, mănăstiri şi alte obiective 
istorice şi culturale, participând la anumite senncii 
religioase anglicane şi ortodoxe, alături de ierarhii 
anglicani, unde Patriarhul Justinian a ţinut predici sau 
cuvântări ocazionale’’'’ - arăta relatarea oficială, în aceeaşi 
publicaţie 1 . 

Pe de altă parte, o rememorare mai recentă a acelei 
vizite istorice pune problema (deşi cu unele aproximări 
greşite) dintr-o perspectivă care interesează subiectul nostru. 
„ Un an mai târziu, patriarhul Justinian Marina răspundea la 
invitaţia acestuia (n.n. a arhiepiscopului de Canterbury), fund 
primit la Londra ca un şef de stat, vizitând numeroase 
mănăstiri, participând la anumite servicii religioase, fiind în 
mijlocul credincioşilor români din capitala britanică. 
Patriarhul român a fost primit inclusiv de regina Elisabeta a 
Marii Britanii, care i-a oferit în dar un automobil Rolls 
Royce. Faţă de gestul reginei, patriarhul i-a spus: 
«Majestate, vă mulţumesc. Sunteţi foarte generoasă, dar sunt 
informat că sunteţi preşedinta Societăţii Biblice Britanice. 
Patriarhii români de dinaintea mea au editat fiecare câte o 
Biblie, care le poartă numele. Eu am mai mult de 10 ani şi nu 
am izbutit să am o Biblie. Vă rog, în locul maşinii, daţi-mi 
hârtie şi materiale de legătorie, ca să pot tipări şi eu Biblia». 
Astfel, au fost publicate cele 20.000 de exemplareţ sic!) ale 
Bibliei de la 1968”. 2 

S-a mai consemnat că atunci o parte din delegaţie, 
inclusiv Pr. Gagiu şi P.S. Antim, au vizitat atunci sediul 


1 Prea Fericitul Părinte Patriarh Justinian, Patriarhul Bisericii 
Ortodoxe Române, a vizitat Biserica Angliei între 21-28 iunie a.c., în 
Biserica Ortodoxă Română, an LXXXIV (1966), nr. 7-8, p. 651, 717, 
apud Constantin Tudosă, op. cit., p. 319-320. 

2 Adrian Nicolae Petcu, Iunie 1966: Vizita patriarhului Justinian 
Marina în Anglia, în Lumina, 15 iunie 2011. 

BFBS ( Bible Home) din centrul Londrei ( Victoria Street), 
unde „au discutat despre problema Bibliilor româneşti” 7 . 


O propunere generoasă 

Povestea mai completă a acelei „pomeli” de tipărire a 
Bibliei, bazată, se vede, şi pe un sprijin extern, se regăseşte 
mai pe larg în dosarul păstrat în Arhiva Bible Society din 
Cambridge 1 2 , ce conţine corespondenţa purtată de Patriarhie, 
pe durata a circa doi ani. Personajele principale ale acestei 
poveşti, direct implicate, au fost următorii: Olivier Beguin, 
secretarul general al UBS (1949-1972), John T. Watson, 
secretar general al British and Foreign Bible Society 
(1960-1969); Rev. Bernard J. Tidball, secretarul BFBS pentru 
Europa şi America Latină şi consultant al UBS pentru Europa 
(principalul interlocutor al românilor şi persoana însărcinată 
cu coordonarea întregii afaceri), Birger Mathisen - Societatea 
Biblică Norvegiană, Svere Smaadahl - Societatea Biblică 
Elveţiană, Doreen Berry - tânără membră în Comitetul BFBS 
pentru Europa, obişnuită să îşi facă vacanţele în România, 
care s-a dovedit o esenţială persoană de legătură cu Tidball şi 
Watson, oferindu-le mesaje prompte corecte şi pozitive 
(ulterior, va fi colaboratoare la Sobornost) şi, desigur, 
arhiepiscopul Michael Ramsey (Cantuar); din partea română, 
au fost implicaţi, în afară de Patriarhul însuşi: Pr. Vintilă 
Popescu, parohul bisericii ortodoxe româneşti din Londra 
(1964-1969); pr. Ioan Gagiu, directorul Administraţiei 
Patriarhale (şi, iniţial şi Antim Târgovişteanul, Secretarul Sf. 
Sinod şi raportorul Comisiei pentru Afacerile Externe), Ion 

1 Conform raportului citat mai sus, întocmit de B. Tidball pe 18 
decembrie 1967. 

2 Rumania. Correspondence re[garding] Scriptures Paper etc (inc. 
Patriarch) 1967-68 sau Bible Paper /Corresp. with Patriarch 1967-68. 

Bria, un ospitalier ghid pentru B. Tidball la Bucureşti; 
pastorul Ieremia Hodoroabă, de la biserica baptistă de limbă 
română din Paris (ajutat, în România, de pastorul baptist 
Ioachim Ţunea); şi, nu în ultimul rând, prof. dr. Dumitru 
Dogaru, secretarul general al Departamentului Cultelor de pe 
lângă Consiliul de Miniştri, prezent în Sinod şi la audienţele 
Patriarhului. Pe lângă aceştia, ar trebui amintit, deşi fără a-1 
include în categoriile anterioare, Richard Wurbrandt, sas 
luteran, autorul volumului „ Tortured for Chist” şi care, 
neînţelegând acest demers ecumenist, a încercat pe toate căile 
să îl submineze, criticând în Occident Biserica Ortodoxă 
Română, pe care o asocia cu regimul comunist. 

Sub impresia schimbului de vizite şi ca urmare a 
contactelor stabilite atunci, prima propunere s-a făcut într-o 
scrisoare către preotul Vintilă Popescu, pe 25 ianuarie 1967, 
de către secretarul general al Societăţii Biblice Britanice, 
John Watson. Ea oferea mai multe variante de ajutor, lăsând 
părţii române posibilitatea să aleagă: 

Comitetul meu a aflat cu foarte mare interes de 
posibilitatea de a-l putea ajuta pe Patriarh cu un o 
aprovizionare de Biblii româneşti şi puteţi fi siguri că vom 
face tot ce e în puterea noastră să fim de ajutor. 

Există, totuşi, unele întrebări pe care aş vrea să le vi le 
pun dvs., înainte de a-i scrie o scrisoare oficială Prea 
Fericirii sale. Permiteţi-mi să le enumăr mai jos: 

Dacă un tiraj de, să zicem, 50.000 de Biblii româneşti 
ar fi tipărite în ţară la noi, ar putea fi primite ele în România? 

Am putea să fim plătiţi pentru ele? (In întregime, în 
parte, sau măcar cu o sumă simbolică). 

Există capacităţi de tipărire în România, astfel încât 
noi să facem un dar în bani, ca să acoperim cheltuielile? 

Am putea ajuta prin oferirea de hârtie? 

Poate veţi dori să veniţi să vorbiţi cu mine despre 
aceasta, eu aş fi încântat să vă văd. Când voi avea 

răspunsurile la aceste întrebări, voi trimite, prin dvs., o 
scrisoare către Patriarh. 

Faţă de aceste propuneri, un prim răspuns vine, 
neoficial, pe 22 februarie 1967, când Watson este informat: 
Profesorul Popescu a telefonat în această dimineaţă şi m-a 
rugat cerut să vă transmit mesajul următor: 

Patriarhul României lucrează la obţinerea unei 
autorizaţi, pentru importarea în România a hârtiei necesare, 
astfel încât Biblia să fie tipărită acolo. 

Prof Popescu spune că formalităţile vor lua probabil 
ceva timp, dar va primi o informare oficială. 

A adăugat: „Cred că au decis să accepte ultima 
propunere, ca dvs. să trimiteţi hârtia. ” 

La scurt timp, Patriarhul face demersurile oficiale, 
trimiţând cererea de mai jos, în română şi engleză, pe 14 
martie 1967 (redăm varianta în română): 

Stimate Domnule Secretar General, 

Am primit încă din luna septembrie 1966 scrisoarea 
Dvs., prin care aţi avut amabilitatea de ne înştiinţa că 
Societatea Biblică Britanică ar fi dispusă să ne vină în ajutor 
pentru imprimarea unei noi ediţii a Bibliei în limba română. 

Am întârziat cu răspunsul la această binevoitoare ofertă 
a Dvs., pe de o parte pentru faptul că prin preotul nostru din 
Londra, Prof. Vintilă Popescu, am cerut unele informaţii 
suplimen tare, iar pe de altă parte pen tru că problema trebuia 
discutată în Sfântul Sinod al Bisericii Ortodoxe Române, ea 
prezentând o deosebită importanţă. 

Având acum informaţiile necesare şi având totodată şi 
acordul deplin al Sfântului nostru Sinod, vă comunicăm cele 
ce urmează: 

1) în numele Nostru şi al Sfântului Sinod, vă transmitem cele 
mai vii mulţumiri, atât Dvs. personal, cât şi Comitetului de 
conducere al Societăţii Biblice Britanice, pentru 
solicitudinea frăţească şi creştinească pe care ne-o arătaţi 


22 



în legătură cu tipărirea Bibliei în limba română; 

2) Dintre posibilităţile de ajutor pentru realizarea acestei 
mari opere în Biserica noastră, v-am fi foarte 
recunoscători dacă ne-ai putea acorda în dar hârtia 
Bibeldruck, de care avem nevoie pentru 100.000 
exemplare, în formatul Bibliei editată de The British and 
Foreign Bible Society în anul 1965 în limba română 1 - 
care va avea 1.400 pagini - întrucât Biblia ortodoxă 
cuprinde şi următoarele cărţi necanonice: Tobit, Iudit, 
Baruh, Epistolele lui Eremia, Cântarea celor trei tineri, III 
Ezdra, înţelepciunea lui Solomon, înţelepciunea lui Iisus, 
fiul lui Sirah, Istoria Suzanei, Istoria omorârii balaurului 
şi a sfărâmării lui şi /-/// Macabei. 

Solicităm cantitatea aceasta de hârtie încurajaţi de 
bunăvoinţa Dvs. comunicată nouă de Părintele Prof Dr. 
Vintilă Popescu. 

în cazul în care ne veţi putea ajuta în acest fel, vă 
rugăm să ne comunicaţi când ar fi posibilă trimiterea hârtiei 
şi modalitatea transportului ei. 

Orice alte amănunte, sau eventuale obligaţii ce ne-ar 
reveni, pot fi discutate de Dvs. cu Părintele Prof. Vintilă 
Popescu. 

Exprimându-vă toată mulţumirea şi profunda Noastră 
recunoştinţă pentru gestul Dvs. de frăţească dragoste şi de 
înalt ecumenism creştin, vă asigurăm totodată de deplina 
preţuire pe care o acordăm rodnicei activităţi a Societăţii 
Biblice Britanice, în răspândirea cuvântului mântuitor al lui 
Dumnezeu în lume. 


1 în martie 1966, Patriarhul comandase 10 Biblii Cornilescu, din 
1965. La vizita din 1966, i s-a oferit din nou acea Biblie , care a devenit 
model pentru cea ortodoxă. Englezii (foşti colonialişti în India), erau 
renumiţi pentru tehnica fabricării hârtiei speciale - cum raporta şi Tidball. 

Ce îşi doreau părţile 

Observăm aşadar că, înainte de anunţul făcut în Sinod, 
existase o etapă de tatonare şi negociere cu partenerii externi, 
dar şi interni. Noul şef al statului, Nicolae Ceauşescu, care 
preluase funcţia cu doar trei luni înainte de vizita 
arhiepiscopului britanic, îşi dorea desigur, o îmbunătăţire, şi 
pe această cale, a relaţiilor cu Anglia, unde avea să facă o 
fastuoasă vizită, în 1978 1 . Departamentul Cultelor din cadrul 
Guvernului, dorea, la rândul său, oprirea insidioasei 
contrabande cu Biblii, care îi scăpase de sub control 2 . Pe de 
altă parte, UBS dorea să aducă cumva în România cele 
20.000 Biblii protestante pe care le tipărea, anual, în 
româneşte, şi care nu puteau ajungea, în marea lor majoritate, 
decât la români din diaspora 3 . De asemenea, în special 
americanii voiau să-şi facă un titlu de glorie ducând Biblii 
dincolo de Cortina de Fier. 

Problema Scripturii se punea, e drept, într-o manieră 
nefilologică - bazată pe împărţirea între Bibliile pentru 
ortodocşi şi cele pentru protestanţi - iar aceştia păstrau 
aceeaşi dificultate de a înţelege rezervele Ortodocşilor faţă de 
concepţia traductologică occidentală, iar comunicarea între 

1 Unde de altfel Ceauşescu va invoca, drept argument pentru 
„bunele relaţii româno-engleze”, „schimburile culturale largi” - vezi 
discursul de la banchetul respectiv, din 13 iunie 1978, la Daniel 
Teodoreanu, Ceauşescu şi celebra vizită din Anglia, în Evenimentul Zilei 
din 15 decembrie 2016. 

2 Pe piaţa neagră, Bibliile aduse de turişti se vindeau cu 100 lei, apoi 
preţul le creştea de 3-4 ori, la a doua vânzare, în timp ce dicţionarul cel 
mai scump costa atunci 60 lei - i se plângea Dogaru lui Hodoroabă, după 
cum îi relata acesta lui B. Tidball, pe 10 octombrie 1967. 

3 Conform celor relatate în scrisoarea lui Jack Murray către Norman 
Cockburn, din 4 martie 1967, şi a lui J. Williams către J. Murray, 14 
martie 1967. Acolo se consemna că UBS reuşise să trimită şi în Ungaria, 
prin Societatea Finlandeză, hârtia necesară tipăririi a 20.000 Biblii. 

cele două spaţii, ortodox şi protestant, nu era cu mult mai 
bună decât în urmă cu un secol, când Societatea Biblică opera 
un prozelitism agresiv. Se beneficia însă de recenta atmosferă 
de deschidere pe care o marcau intrarea Bisericilor Ortodoxe 
WCC, în 1961 (la Delhi) şi apropierea UBS de catolici, cu 
care, în 1968, urmau să se stabilească, în comun „principiile 
călăuzitoare pentru traducerea interconfesională.” Patriarhul 
specula deci o dublă oportunitate, realizând în acelaşi timp 
fragilitatea conjuncturii. Atunci când transporturile de hârtie 
începeau să sosească, era de aceea îngrijorat că dacă va face o 
pauză în procesul de tipărire, autorităţile, imprevizibile cum 
le ştia, se puteau răzgândi oricând, retrăgându-şi sprijinul şi 
nemaipermiţând o altă tranşă - de aceea, era nerăbdător să 
primească cât mai curând toată cantitate de hârtie promisă 1 . 

Livrarea acestei cantităţi era trebuia însă să aştepte întâi 
producţia (era o cerere de hârtie socotită mare, chiar şi pentru 
bugetul UBS) şi de încheierea unei înţelegeri fenne, cu mai 
multe aspecte. Dar, când au primit detaliile tehnice necesare 
şi s-au convins că Patriarhul, deşi cu întârzieri, răspunde, ca o 
persoană stăpână pe situaţie, chiar în acel mediu dominat de 
nesiguranţă, donatorii au fost cuprinşi de entuziasm, 
conştientizând ocazia rară pe care o aveau. B. Tidball declara: 
„Trebuie să-L lăudăm pe Dumnezeu pentru această 
deschidere şi să ne angajăm să lucrăm împreună să obţinem 
cât mai mult/întregul folos din asta (...) Este un suport uriaş 
în Britania pentru furnizarea de Scripturi pentru România 
(...) Avem de a face cu siguranţă cu o situaţie nouă în 
România şi trebuia să obţinem tragem toate foloasele din 
asta, în timp ce acţionăm cu cea mai mare precauţie şi, sper, 

1 Acest lucru e explicat în scrisoarea pe care o trimite secretarul 
general al UBS, Beguin, către toate Societăţile contributoare, pe 1 
decembrie 1968, pentru a strânge în continuare sumele la buget - după ce 
semnalele din România (de la Tidball şi Berry) l-au convins de 
seriozitatea părţii române („avem acum imaginea întreagă” - spunea el). 

înţelepciune.’’'’ 1 2 

Tipărirea Bibliei cu cărţile deuterocanonice 
(. Apocrypha ), într-o tipografie externă reprezenta o 
importantă concesie şi faţă de regulile stricte ale Societăţii 
Biblice Britanice secolul precedent, când, după 1825, nici 
măcar expedierea de Biblii nelegate nu mai era acceptată, de 
teama că se vor adăuga şi aceste cărţi, şi astfel s-ar fi „diluat”, 
prin adăugarea de „legende” adevărul pur ~. Experienţa 
lucrului în comun de acum a arătat de altfel şi avantajul de 
ordin pragmatic pe care Comitetul BFBS îl avusese atâta 
vreme în vedere: eliminarea cărţilor deuterocanonice 
însemna, pentru contributorii donatori, şi o creştere a 
randamentului: mai multe Biblii, cu aceleaşi costuri ale 
hârtiei... In cazul Bibliei româneşti, socotelile vor trebui de 
mai multe ori refăcute, pentru că hârtia socotită iniţial 
suficientă, 86 tone, nu ajungea pentru numărul prevăzut de 
exemplare, ţinând cont de prezenţa cărţilor suplimentare şi, 
ulterior, de resturile care rezultau în urma tăieturilor din 
tipografie. Solicitarea a crescut treptat la 100 t, 120 t, 140 t şi, 
în final, la 160 t, de fiecare dată, donatorii acceptând fără 
discuţii creşterea de costuri. 

La plata întregii operaţiuni, în afară de ABS care asigura 
jumătate din bugetul UBS, şi de BFBS, care oferea un sfert, 
potrivit lui Robertson, au mai contribuit la suma pentru cele 
160 tone de hârtie subţire şi Societăţile din Canada, Olanda, 

1 Scrisoarea adresată pastorului Hodoroabă, pe 2 octombrie 1967. 

2 Totuşi, acest gen de reguli s-a mai relaxat însă de când BFBS a 
început să acţioneze sub tutela UBS. Vezi Roger Steer, Good News for the 
World. 200 Years of Making the Bible Heard: the Story of Bible Society, 
Monarch Books, Oxford - Grand Rapids, 2004, p. 160, 397, şi Edwin 
Robertson, Taking the Word to the World. 50 Years of the United Bible 
Societies , Thomas Nelson, Nashville-Atlanta-London-Vancouver, 1996, 
p. 117. 

Norvegia şi Suedia 1 - de regulă contribuţiile se vărsau în 
bugetul comun, unde erau prinse cheltuielile . 

Prima tranşă a fost livrată pe 16 noiembrie 1967, iar 
ultima, a opta, pe 25 noiembrie 1968. La început loturile de 
hârtie au fost depozitate 3 , pentru că pe acea hârtie specială nu 
se putea nici tipări cu cernelurile româneşti. S-a cerut deci şi 
s-a primit, în dar, şi cerneala necesară: cantitatea pentru 
tirajul anunţat - 1,6 tone (2.000 litri) de cerneală Perfecta 
neagră (valorând atunci 1.200 lire), a sosit cu al 4-lea 
transport, pe 22 ianuarie 1968. 

Rezistenţă în faţa îndoielilor 

Având în vedere graba în care fusese decis totul, 
tipărirea n-a putut începe imediat ce s-au obţinut cele 
necesare, pentru că s-a lucrat, un an, şi la revizuirea textului, 
după cum explica Pr. Ioan Gagiu - spre exasperarea 
britanicilor, care nu fuseseră avertizaţi de la început: „Până 
acum, tipărirea a fost greoaie şi înceată, pentru că munca 
noastră a fost foarte mult concentrată asupra revizuirii 


' CBS, DBS, NoBS şi SweBS. 

2 Cifrele vehiculate ca preţ în dosarul corespondenţei diferă 
derutant. După unele variante, o tranşă de hârtie de 20 tone costa 3.000 
lire, iar transportul, 700 lire şi, adăugând 1.200 lire pentru cerneală, totalul 
era de 38.000 lire. Alte calcule, la sfârşitul lui 1967, spuneau că pentru 
100.000 exemplare, era nevoie de 30.000 lire, şi, ţinând cont de 
suplimentările finale, s-ar fi putut ajunge la 45.000-48.000 lire, sau poate 
chiar la 50.000 lire. Adăugând inflaţia de 1.160%, în moneda de azi ar fi 
fost vorba de o sumă undeva între 441.000- 580.000 lire, adică 
500.000-655.000 euro. 

3 Păstrate cu mare grijă, în camere bine ventilate, cum avea să 
constate, în raportul din 18 decembrie 1967, B. Tidball - care sosise 
special în România să verifice primirea primului transport (fiind aşteptat 
şi de pastorul Hodoroabă). 

textului” 1 2 . 

Se depăşise de altfel, cu eleganţă, şi tentaţia traducerii în 
comun, pentru care colaboratorii protestanţi presau, intuind 
momentul favorabil". Bisericile nu aveau nici metodele nici 
principiile comune pentru o traducere unică, iar partea 
română, blocată de situaţia politică internă (mulţi cărturari 
fuseseră de altfel persecutaţi şi, cu toată pennisiunea de 
tipărire, nu era încurajată şi o amplă activitate 
filologico-teologică), se afla, faţă de donatorii protestanţi 
într-o postură ce nu ar fi favorizat o abordare obiectivă a unei 
eventuale traduceri. 

De altfel, trebuiau, oricum, depăşite bariere greu de 
controlat, ţinând de neîncrederea pe planul interconfesional, 
dar şi între naţiunile diferite şi sistemele politice opuse. 
Greutăţile în comunicarea prin scrisori creau, la fiecare 
perioadă de tăcere, numeroase îndoieli şi temeri (încă de la 
început, când se cereau datele tehnice şi promisiunile în 
favoarea comunităţilor protestante, iar răspunsul întârzia, 
tonul reprezentanţilor UBS şi BFBS se schimbase rapid). 

Chiar şi când cei implicaţi îşi menţineau fidelitatea faţă 
de proiect, trebuiau să facă faţă îndoielilor masei donatorilor - 
care asigurau bugetul acţiunii. 

„Mă gândeam dacă s-ar putea, când primele coli ale 
Bibliei ies de la tipar, să mi se trimită câteva dintre ele aici în 
Londra. Motivul este că oamenii din Britania sunt deosebit de 
interesaţi de acest întreg proiect, dar mulţi dintre ei nu pot 

1 Scrisoarea Pr. Gagiu către B. Tidball din 14 august 1968. 

2 Tidball spunea, în raportul său din decembrie, că se speră ca 
Biserica Ortodoxă să accepte ideea unei traduceri comune, cu contribuţia 
unor experţi ai UBS, dat fiind că şi versiunea ortodoxă avea nevoie de 
revizuire (la fel ca şi versiunea Cornilescu). Lui Smaadahl îi scria, pe 2 
ianuarie 1968, că acum este un „moment psihologic” pentru a insista în 
această direcţie. Şi Birger Mathisen îi amintea aceluiaşi Sverre Smaadahl 
(pe 9 august 1967) despre aceeaşi „nevoie”. 

crede cu adevărat că hârtia va fi folosită pentru tipărirea 
Bibliei, şi dacă am putea avea câteva coli, personalul nostru 
de teren le poate ţine în mână la întâlniri şi să zică: «Aceasta 
este o coală din noua Biblie românească, tipărită la 
Bucureşti», ar risipi o bună parte din suspiciune şi din 
îndoială şi ne-ar ajuta să strângem fondurile necesare pentru 
a finanţa acest dar. Dacă colile nu vor putea fi trimise, atunci 
voi lua eu să aduc eu câteva, la următoarea mea vizită, dar 
nimic nu e atât de important ca un sprijin vizual - o dovadă 
vizuală că proiectul chiar merge înainte. E de înţeles ca, 
după atâţia ani de dificultăţi, oamenilor să le fie greu de 
crezut ca o astfel de uriaşă tipărire a Bibliei să poată fi 
într-adevăr făcută de o Tipografie de stat într-o ţară din 
Europa de Est. Tot ceea ce putem face ca să le arătăm 
adevărul ar fi bun, din orice punct de vedere. De aceea v-am 
făcut această cerere”- îi scria, îngrijorat, B. Tidball, 
părintelui Ioan Gagiu. 1 

Donatorii exprimaseră la început pretenţia ca Bibliile să 
nu fie vândute la un preţ care să creeze profit pentru 
Patriarhie, dar, în cursul discuţiei, temerile lor de tip 
protestant a trebuit să fie liniştite şi cu asigurări că tipăriturile 
vor ajunge într-adevăr în mâna credincioşilor. Mai concret, 
vor fi distribuite - în afară de câteva, păstrate pentru studenţi 
-, în toate cele 8.600 parohii ortodoxe din ţară, câte zece: una 
pentru preot, una pentru bibliotecă şi opt pentru laici (listele 

1 La 22 ianuarie 1968. De asemenea, îi scria, pe 24 ianuarie, lui 
Michael Moore, responsabilul cu relaţiile externe al Bisericii Anglicane: 
,Am avut un număr destul de mare de scrisori în care se trăgeau semnale 
de alarmă în legătură cu trimiterea de către noi a hârtiei, cei care scriau 
fiind chiar siguri că am fost traşi pe sfoară şi hârtia va fi folosită pentru 
orice altceva în afară de tipărit Biblii .” Tidball spera însă să aducă 
personal Biblii tipărite din România, drept contraargument. 

fiind centralizate la Patriarhie 1 ), iar Gagiu îl invita pe Tidball 
să verifice asta orice parohie va dori, când totul va fi gata. 

Operaţiunea, iniţial confidenţială, a fost, după livrarea 
primelor tranşe, popularizată intens, ceea ce nu a avut numai 
efecte pozitive - căci a ascuţit şi opoziţia partidei 
neîncrezătorilor dintre occidentali. Chiar dacă oamenii cheie 
ai Societăţilor biblice nu aveau încredere în Richard 
Wurbrandt - îl descriau, în scrisori, ca pe un caz patologic 
care îşi etala unele probleme de sănătate drept false răni în 
urma unui martiraj închipuit, totuşi nu puteau ignora efectele 
propagandei lui insistente asupra publicului, pe câtă vreme 
Patriarhia nu putea oferi, prin Pr. Gagiu, decât cuvinte 
(promisiuni sau reproşuri la adresa minciunilor). De aceea, 
când publicarea Bibliei începea să întârzie, iar avizele de 
import pentru protestanţi erau incerte, Sverre Smaadahl îşi 
exprima îngrijorarea astfel: 

„I-am cerut [n.n. - lui N. Nicolaescu, decanul Facultăţii 
de Teologie din Bucureşti] să transmită salutările noastre 
către Patriarh şi să sublinieze nevoia noastră de fapte, astfel 
încât să oferim ceva presei şi să liniştim anumite elemente din 
Vest. 

De asemenea, am subliniat preocuparea noastră în 
legătură cu Bibliile pentru protestanţi. El a mai promis să 
aducă amândouă aceste preocupări ale noastre în atenţia 
Patriarhului. Oricum, este dificil să creezi orice fel de 
înţelegere în rândul acestor conducători ai Bisericii 
Ortodoxe pentru preocuparea noastră de a lucra şi pentru 
protestanţi. Ei au spus chiar că Hodoroabă a trimis 
baptiştilor din România un număr mai mare de Biblii decât 

1 Datele apar aproximate în diverse feluri în corespondenţă: ba 
9.000, ba 8.500. în această formă, cu numărul mai exact de 8.600 de 
parohii, apar în scrisoarea lui Smaadahl către Tidball din 20 august 1968, 
sursa fiind decanul N. Nicolaescu. 

numărul baptiştilor din România. ” 

De asemenea, şi B. Tidball, ajunsese la o limită, după 
doi ani de discuţii, când tipărirea Bibliei încă întârzia. „ Veţi fi 
ştiind, cred, că am fost mult criticaţi în această ţară de către 
o anumită persoană pentru trimiterea acestei hârtii în 
România, şi persoane din public au spus că hârtia n-ar fi 
folosită pentru tipărirea Bibliei şi că oamenii n-ar trebui 
să-şi mai dea banii lor Societăţilor Biblice. Singura noastră 
replică a fost că suntem încrezători în înţelegerile pe care 
le-am încheiat, atât cu Departamentul pentru Culte al 
Guvernului cât şi cu Patriarhul şi Biserica sa, şi că suntem 
siguri că Biblia va fi tipărită şi distribuită. Unul din cele mai 
bune moduri în care putem dovedi oamenilor că acest lucru 
într-adevăr se întâmplă este să arătăm la întâlnirile publice 
coli de la Biblie, cum ar fi cele conţinând un capitol din 
Geneză pe care le-aţi trimis Rev. Michael Moare.” 1 2 

în tot acest timp, Tidball a trebuit să se bazeze doar pe 
cuvântul interlocutorilor săi din România. De aceea, pentru a 
câştiga încrederea lui deplină, Patriarhul Justinian a avut grijă 
să îi producă o impresie suficient de puternică şi durabilă 
atunci când a venit, însoţind primul transport de hârtie, în 
România - iar realităţile pe care le consemna el pentru 
occidentalii de atunci (şi chiar pentru românii de azi), sună cu 
adevărat mai autentice în gura unui oaspete englez: starea 
vieţii bisericeşti în România sfârşitului lui 1967 era garanţia 
că Justinian se afla într-o poziţie suficient de bună în faţa 
conducerii statului încât să-şi poată ţine cuvântul în astfel de 
afaceri. 

„ Ştiu că această veste îţi va bucura mult inima şi îţi vei 

1 îndoieli pe care le exprima Sverre Smaadahl în scrisoarea sa către 
Bernard Tidball din 20 august 1968. 

2 Temeri exprimate în scrisoarea lui Tidball către Pr. Gagiu, din 5 
septembrie 1968. Colile cerute aveau să îi fie trimise însă în mai puţin de o 
lună. 

da seama că aceasta poate fi foarte contrar faţă de ceea ce 
anumiţi oameni spun despre situaţia din România când ei 
zugrăvesc o imagine foarte întunecată despre persecuţia 
creştinilor şi refuzul circulaţiei Bibliei. Aceasta pur şi simplu 
nu e adevărat, şi am văzut cu ochii mei biserici pline la 
capacitatea lor duminica în care am fost acolo. Eu însumi am 
asistat la o lungă slujbă în catedrală, care era înţesată de 
oameni, şi cel puţini alte 400 de biserici din Bucureşti sunt 
pline în fiecare duminică. în plus faţă de asta, am vizitat 
multe biserici de ţară şi am găsit oameni la rugăciune, în 
timpul zilelor săptămânii, atât dimineaţa, cât şi seara, 
separat faţă de duminici. Cred că religia este foarte reală în 
oameni, şi că statul recunoaşte asta, aşa că sper că această 
veste te va mângâia şi va contrabalansa în oarecare măsură 
unele din ştirile întunecate pe care le-ai auzit până acum, la 
fel ca mulţi alţii în Britania, ” îşi povestea impresiile B. 
Tidball 1 . 

Ducerea la bun sfârşit a proiectului a fost numită, de 
către donatorii înşişi, în mass-media şi în scrisorile dintre ei, 
drept „o mare realizare”: „Mulţumesc mult pentru că mi-aţi 
trimis câteva coli specimen din Biblie. Ele au ajuns în 
dimineaţa în care am avut personalul nostru din diferitele 
părţi ale Angliei şi Ţării Galilor aici la Bible House, şi aş 
vrea să fi putut vedea bucuria de pe feţele lor când le-am 
împărţit şi lor câteva din colile Bibliei. Ei le pot arăta 
oamenilor la adunări, cum o voi face şi eu însumi, ceea ce va 
fi o dovadă a bunei credinţe a prietenilor noştri din România, 
inclusiv Guvernul şi Tipografia Arta Grafică şi va combate 
minciunile pe care Wurmbrand le lansează cu obstinaţie în 
jur, prin toată ţara. 

Când întreaga Biblie va fi în final tipărită şi voi putea să 
vin la Bucureşti să primesc una şi să o aduc aici vă pot 

1 Scrisoarea către L. Swanzy, 8 decembrie 1967. 

asigura că vom face o mare publicitate, pe toate căile, acestei 
mari realizări ”, mai spunea B. Tidball 1 2 . 

O parte din îndoieli persistaseră şi în legătură cu 
înţelegerea încheiată cu reprezentantul Guvernului, Dumitru 
Dogaru, asupra căruia nu puteau avea nicio pârghie de 
control, dincolo Cortina de Fier - în afară de încrederea în 
cele discutate direct. El stabilise, împreună cu pastorul 
Hodoroabă, care îi explicase că unele culte nu vor fi 
mulţumite cu Biblia ortodoxă, un număr de 12.000 Biblii 
Cornilescu care să fie importate pentru aceştia . Trebuie 
recunoscut că şi atitudinea lui deschisă şi corectă a avut un rol 
important în reuşita afacerii. 

„ Cred că acum trebuie să avem încredere în dr. Dogaru 
că îşi va ţine promisiunea de a permite celorlalte confesiuni 
să aibă Bibliile lor, şi ţine şi de şefii Bisericilor să depună 
cereri fără întârziere. Preşedintele baptist a spus că îi va 
contacta pe ceilalţi şi va face asta cât mai curând posibil. 
(...) Părerea mea este că aceste activităţi trebuie oprite, 
până când se va şti dacă secretarul general al 
Departamentului Cultelor de la Bucureşti îşi va ţine sau nu 
făgăduinţa pe care a făcut-o de a permite confesiunilor să 
importe liber/în mod deschis Biblii cu o autorizaţie'’', se mai 
îndoia Tidball, pe 8 decembrie 1967. 


1 Scrisoarea către Gagiu, 2 octombrie 1968. 

2 Scrisoarea lui I. Hodoroabă către B. Tidball, din 10 octombrie 
1967. Pastorul ilustra faptul că Biblia ortodoxă e confesională cu 
traducerea lui npzafivTEpoi prin preoţi, faţă de prezbiteri, la Cornilescu, şi 
relata: „Dogaru a arătat multă înţelegere faţă de asta şi a spus: «Dacă cei 
14 milioane de ortodocşi vor primi 100.000 Biblii, cât crezi că ar trebui 
să primească ai tăi?» Şi a fost de acord că pot să trimit 5.000 în primul 
an, 4.000 în al doilea, şi 3000 în al treilea an. Şi apoi mai stabilim, 
împreună .” Era vorba de „baptişti, metodişti, luterani şi alţii”, cum avea să 
enumere Tidball (în 8 decembrie), sau, în general, „cei din afara ţarcului 
ortodox”. Cifra la care doreau să ajungă în final era însă de 50.000 Biblii. 

„O victorie a Bisericii” 

în cursul celor doi ani de desfăşurare a proiectului a fost 
nevoie la un moment dat să se apeleze iarăşi la arhiepiscopul 
de Canterbury, pentru a stimula colectarea de donaţii. I s-a 
reamintit că totul „a avut originea” în schimbul său de vizite 
cu patriarhul român - deşi, în realitate Michael Ramsay 
contribuise mai mult prin transferul de imagine şi prin sfatul 
generic către Justinian, de a apela la UBS. Desigur, el acceptă 
să ajute din nou, iar în 1968 scria 1 , despre importanţa înâlnirii 
cu Patriarhul, pentru această înfăptuire: 

„în iunie 1965, l-am vizitat pe Patriarhul Bisericii 
Ortodoxe Române, şi, în iunie următor, el mi-a întors vizita. 
Ca rezultat al acestor vizite şi a relaţiilor tot mai bune dintre 
Bisericile noastre, şi cu deplinul concurs al Patriarhului, 
autorităţile statului român au dat permisiunea, toamna 
trecută, pentru British and Foreign Bible Society să importe 
în România suficientă hârtie pentru tipărirea a 100.000 de 
Biblii.'’'’ 

Totuşi, rolul arhiepiscopului nu a fost atât de direct 
precum a înţeles atunci partea română - iar confuziile în acest 
sens i-au iritat la un moment dat pe parteneri, şi nici referirea 
dublă din prefaţă nu i-a mulţumit pe toţi. Ar fi fost de altfel 
greu pentru Patriarh să priceapă modul birocratic şi 
întâmplător în care lucrau Societăţile Biblice, iar faptul că 
Tidball a folosit în toată corespondenţa antetul BFBS, a putut 
duce la ideea că totul vine de la englezi (Justinian considera 
că totul vine de la Ramsey, chiar şi financiar), iar Beguin i-a 
reproşat de altfel lui Tidball crearea acestei confuzie, totul 
fiind de fapt finanţat prin bugetul comun al UBS, fie şi cu 

1 Adresându-se, pe 7 martie, arhiepiscopului de York, o copie fiind 
trimisă şi Societăţii Biblice Britanice. 

unele contribuţii speciale şi implicări deosebite 1 , englezii 
fiind însă actori principali, prin producerea şi transportul 
hârtiei. 

După depăşirea tuturor neînţelegerilor, cu atât mai mare 
a fost totuşi satisfacţia, la final, inclusiv din partea celor care 
au riscat făcând donaţii în necunoscut. „Aceasta 
reprezentând o victorie pentru Biserică - pentru tipărirea 
Bibliei într-o tipografie controlată de stat - Patriarhul este 
fireşte nerăbdător să vadă dacă BFBS va putea să trimită 
hârtia’', îşi exprima entuziasmul, în timpul acţiunii, britanica 
Doreen Berry 2 . Era de altfel un câştig de imagine pentru 
România în ansamblu, dar şi pentru Biserica Ortodoxă 
Român, şi spune multe faptul că pe biroul lui Tidball, care se 
ocupa în acelaşi timp de zeci de ţări din lume, se afla 
imaginea Patriarhului ortodox Justinian, care îl cucerise. 
„Simt că încă o verigă a fost făurită în lanţul prieteniei 
anglo-române. (...) Tc-aş ruga să transmiţi urările mele Prea 
Fericirii sale, Patriarhul Justinian, a cărui fotografie sunt 
foarte încântat să o am aici în biroul meu", spunea el la final. 3 

Atitudinea demnă, plină de tact şi de sinceră iubire 
creştinească şi părintească a creat şi în cei care nu împărtă¬ 
şeau învăţătura Ortodoxiei dorinţa de a o ajuta cu bucurie. 
Colaborarea fructuoasă cu UBS mai cuprindea şi livrarea de 
ediţii ale Scripturii în greaca veche şi ebraică, pentru studiul 
în facultăţi, şi invitarea de biblişti români la seminariile 
traductologice ale UBS. Colaborarea, întemeiată atunci, a 
continuat de altfel şi în deceniile următoare, până azi. 

1 De pildă, în scrisori, pe lângă cele 6 societăţi amintite anterior, cu 
contribuţii importante la Biblia românească, după Robertson, se mai 
remarcă şi Societatea Daneză, care se oferea să contribuie cu 1.000 lire, 
când a afla că e nevoie de alţi bani, pentru suplimentul de hârtie. 

2 Scrisoarea lui Doreen Berry către John Watson, din 18 septembrie 

1967. 

3 Tidball către Gagiu, 2 octombrie 1968 

Hârtia Bibeldruck, încărcată pentru a fi trimisă în România. 
Imaginea apărea pe afişe cu mesajul: „Going Where? Into 
RumanicT - în cadrul campaniei de strângere de donaţii 
pentru proiect. 

